እነ አቶ በቀለ ገርባ ለአራተኛ ጊዜ ተጨማሪ የምርመራ ጊዜ ተጠየቀባቸው
በኦሮሚያ ክልል በተለያዩ አካባቢዎች ተፈጥሮ በነበረው ግጭት ምክንያት፣ ተጠርጥረው በታሰሩት እነ አቶ በቀለ ገርባ ላይ ለአራተኛ ጊዜ የተጠየቀው ተጨማሪ የምርመራ ጊዜ ተፈቀደ፡፡የኦሮሞ ፌዴራሊስት ኮንግረስ (ኦፌኮ) ተቀዳሚ ምክትል ሊቀመንበር አቶ በቀለ ገርባና ከፍተኛ አመራሮች አቶ አዲሱ ቡላና አቶ ደጀኔ ጣፋን ጨምሮ በርካታ ሰዎች፣ ረብሻውን በማስነሳትና በማባባስ ወንጀል ተጠርጥረው በምርመራ ላይ መሆናቸው ይታወሳል፡፡የፌዴራል ፖሊስ ወንጀል ምርመራ ማዕከል (ማዕከላዊ) ምርመራ ቡድን ተጠርጣሪዎቹን በቁጥጥር ሥር አውሎ እያካሄደ የሚገኘውን የምርመራ ሒደት እየከታተለ የሚኘው የፌዴራል የመጀመሪያ ደረጃ ፍርድ ቤት አራዳ ምድብ ችሎት፣ መጋቢት 9 ቀን 2008 ዓ.ም. ቀርበው በነበሩት እነ አቶ በቀለ ገርባ ላይ ቀደም ባሉት ጊዜያት በተፈቀደለት ጊዜ የሠራውን የምርመራ ሒደት በማስረዳት ቀሪ ምርመራ እንደሚቀረው ገልጾ ተጨማሪ የ28 ቀናት ጊዜ ጠይቋል፡፡በምርመራ የተገኙ የሰነድ ማስረጃዎችን ማስተርጎምና ሌሎች የምርመራ ሒደቶች እንደቀሩት መግለጹንም በችሎት ለመታደም ከቻሉት የሕግ ባለሙያዎች ለመረዳት ተችሏል፡፡በዕለቱ የሰማያዊ ፓርቲ ልሳን የሆነው ነገረ ኢትዮጵያ ዋና አዘጋጅ አቶ ጌታቸው ሽፈራውና ሌሎች ተጠርጣሪዎችም በተመሳሳይ ችሎት ቀርበው፣ በእነሱም ላይ ተጨማሪ የ28 ቀናት የምርመራ ጊዜ ተፈቅዷል፡፡ 